New Horizons

New Horizons er en amerikansk interplanetarisk romsonde som ble skutt opp av NASA fra Cape Canaveral Air Force Station i Florida den 19. januar 2006 som en del av New Frontiers-programmet. Romsonden ble utviklet ved Johns Hopkins University Applied Physics Laboratory (APL) og Southwest Research Institute (SwRI), av et team under ledelse av planetologen Alan Stern. Formålet med romsonden var å utforske dvergplaneten Pluto og dens måner i 2015, og deretter et eller flere Kuiper-legemer i løpet av det påfølgende tiår.

Den 478 kg tunge romsonden er drevet av Plutonium-238 og er det hittil raskeste romfartøyet som er blitt skutt opp. Utgangshastigheten var 16.26 km/s i forhold til jorden, noe som tilsvarer  km/t. New Horizons passerte månens bane ni timer etter oppskytingen og banen til Mars den 7. april 2006 – 78 dager etter oppskytingen. Den 13. juni 2006 passerte romsonden den lille asteroiden 132524 APL i en avstand av 101 867 km, og tok de hittil mest detaljerte fotografier av den. New Horizons passerte Jupiter den 28. februar 2007 i en avstand av 2,3 millioner km. Passeringen av Jupiter sørget for en gravitasjonsslynge, som økte romsondens hastighet, og gjorde det også mulig å teste romsondens utstyr, og returnere bilder og data om Jupiters atmosfære, magnetosfære og måner. På tross av sin høye utgangshastighet, vil New Horizons forlate solsystemet med en lavere hastighet enn Voyagersondene. Dette skyldes at de sistnevnte dro bedre nytte av ulike planeters gravitasjonsslynger for å øke hastigheten.

Den 2. november 2005 og 7.–8. april 2006 fotograferte sonden det transneptunske objektet og plutinoen 15810 Arawn – i avstander på henholdsvis 170 og 69 millioner km. I juli 2006 fotograferte sonden cubewanoen 50000 Quaoar i en avstand av 1,3 milliarder km.

Etter passeringen av Jupiter lå romsonden i dvale det meste av tiden, for å bevare instrumentene om bord. Unntakene var ved kortvarige årlige undersøkelser av instrumentene. Den 6. desember 2014 ble romsonden vekket opp igjen av dvalen for å forberede seg på møtet med Pluto, og en fase med en mer konstant overvåking av instrumentene ble innledet. Den 15. januar 2015 begynte New Horizons sin innflyvningsfase mot Pluto.

Den 14. juli 2015 passerte New Horizons Plutos overflate i en avstand av  km, og ble den første romsonden som utforsket dvergplaneten og dens måner Charon, Nix, Hydra, Kerberos og Styx. Den 25. oktober 2016 sendte romsonden sitt siste bilde av Pluto. Etter passeringen av Pluto, satte romsonden kursen mot 486958 Arrokoth i Kuiperbeltet. Passeringen av dette objektet fant sted 1. januar 2019 i en avstand av 3 500 km, og New Horizons befant seg da 43.4 AE fra solen.

Milepæler

Bilder

Referanser

Eksterne lenker 
 
 Informasjon om Instrumentpakken ombord i New Horizons

NASA-romfartøyer
Romsonder
Jupiter-sonder
Pluto
Kuiperbeltet
Dvergplaneter
2006 i USA
Romutforskning i 2006
Romutforskning i 2007
Romutforskning i 2008
Romutforskning i 2009
Romutforskning i 2010
Romutforskning i 2011
Romutforskning i 2012
Romutforskning i 2013
Romutforskning i 2014
Romutforskning i 2015
Romutforskning i 2016
Romutforskning i 2017
Romutforskning i 2018
Romutforskning i 2019
Artikler i astronomiprosjektet